Valencia

**Valencia** je grad od 787,808 stanovnika na istoku Španjolske u Autonomnoj zajednici Valencija.

Valencia je danas administrativni centar istoimene Zajednice i Provincije, a nekad je bila prijestolnica historijske Kraljevine Valencija.
Valencija zajedno sa 45 gradova i općina formira treću po veličinu konurbaciju u Španjolskoj-Metropolitansku Valenciju, u kojoj danas živi 1.595,000 stanovnika na površini od 363 km².

Ona je i univerzitetski grad još od 1499.

## Geografija
Valencija leži na mediteranskoj obali na ušću rijeke Turije, u kraju zvanom Huerta de Valencia, koji je odavno poznat kao voćnjak (Huerta na španjolskom znači voćnjak) Španjolske.

## Historija

Valencia je nastala kao grčka, a nakon tog je postala kolonija Kartagine, koju su za Drugoga punskoga rata 201. pne. osvojili Rimljani.
O njoj je prvi put nešto napisao rimski historičar Tit Livije, koji navodi da je konzul Decim Junije Brut Kalaik 138. pne. tu naselio legionare veterane luzitanskog rata. To naselje - *Valentia Edetanorum* vremenom je postalo prosperitetna rimska kolonija.

Nakon Propasti Rimskog Carstva - 413. zauzeli su je Vizigoti, a 714. Mauri. Od 756. Valencia je ušla je u sastav Kalifata Kordoba, a od 1021. postala prijestolnica novoosnovane maurske kraljevine Valencije, koje se protezala od Almerije do estuarija rijeke Ebro.

Od 1089. pa sve dok je nije zauzeo 1094. stalno ju je opsjedao i napadao legendarni španjolski junak El Cid. Valencia je u rukama El Cida ostala sve do njegove smrti - 1099. Već tri godine nakon njegove smrti - 1102. - Mauri su je ponovno zauzeli.

Aragonski kralj Jaime I  je 1238. zavladao Valenciom, ali je ona i nadalje egzistirala kao nezavisna kraljevina sa vlastitim zakonima i parlamentom, sve do 1479. Tad je zajedno sa ostalim zemljama Krune Aragona sjedinjena sa Kraljevinom Kastiljom, to se desilo za vladavine Katoličkih kraljeva (Ferdinanda II i Isabele I). Ta stabilnost rezultirala je dugim periodom mira u kom se grad brzo razvijao brzo a umjetnost cvala.

Pretpostavlja da je upravo u Valenciji - 1474. proradila prva španjolska štamparija, a tokom sljedeća dva vijeka grad je bio centar valencijske slikarske škole.

Za Španjolskog građanskog rata (1936.-39) Valencia je od novembra 1936. do oktobra 1937. bila privremeno središte republikanske vlade.

## Znamenitosti
Valenciju zovu gradom stotinu zvonika, od kojih su svakako najpoznatiji onaj pored katedrale gotički - *Miguelete* (1381-1424), i šesterokutni toranj *Santa Catalina* (1688.-1705.) lijep primjer valencijske baroka. 

Najvažnija sakralna građevina je katedrala - *La Seo*, smještena u historijskom centru grada. Kako je građena od 13. vijeku a dovršena tek nakon dva 1482. predstavlja mješavinu stilova. Tako su naprimjer njena tri portala podignuta u tri različita stila; romaničkom, gotičkom i baroknom. La Seo je riznica umjetničkih djela, između ostalih ima i dvije velike Goyine slike.  Preko puta nje na trgu Constitución, nalazi se palača *Tribunal de las Aguas* u kojoj je stolovao sud za održavanje kanala za navodnjavanje. On po predanju egzistira još od 10. vijeka, u njemu su sami seljaci rješavali svoje sporove.

Od svjetovnih građevina treba spomenuti kasnootičku palaču iz 15. vijeka Llotja de la Seda (Burzu svile), koja je 1996. uvrštena na UNESCO-ovu Listu mjesta svjetske baštine u Evropi i palaču markiza Dos Aguasa iz 15. vijeka.

Zatim je tu *Palacio de la Diputación*, sjedište parlamenta nekadašnje Kraljevine Valencija, sa dvorištem iz 15. vijeka i moderna gradska vijećnica - *Ayuntamiento*, u kojoj su smješteni arhivi i Muzej historije grada a tu je i neoklasicistička *Palacio de Justicia* iz 18. vijeka.

Valencija je bila utvrđeni grad sve do 19. vijeka, kad su bedemi srušeni, tako da su od čitavog kompleksa preostalo samo dvoje gradskih vrata; *Torres de Serranos* iz 14. vijeka i *Torres de Quart* iz 15. vijeka.

Od maurskih građevina grad ima - javnu žitnicu *Almudín*, u kojoj je danas smješten Muzej paleontologije i *Baños del Almirante* (terme) iz 13. vijeka.

Valencia ima puno botaničkih vrtova i muzeja, od njih treba spomenuti Muzej umjetnosti, sa djelima od 14. do 18. vijeka i Muzej moderne umjetnosti.

Valencia je i grad moderne arhitekture u njoj je od 1996. do 2005. podignut Grad umjetnosti i nauke (Ciudad de las Artes y las Ciencias), po projektu Santiaga Calatrave i Félixa Candele. To je kompleks koji se sastoji od opere, akvarija (L'Oceanogràfic), muzeja nauke, planetarija (L'Hemisfèric) u obliku oka, parka sa šetalištem L'Umbracle i most preko Turije - Puente de l'Assut.  
Vrlo moderan je i Kongresni centar koji je podignut 1998. po projektu engleskog arhitekta Normana Fostera.

Valencia je poznata po tradicionalnoj procesiji **Fallas** posvećenoj sv. Josipu, svecu zaštitniku stolara, ona svake godine u martu privuče na hiljade posjetioca, koji dođu pogledati maštovite visoke figure od papira, voska, gipsa i ostalih lakih materijala koje nose sudionici procesije. Te figure se na kraju svetkovine spaljuju, osim najljepših koje se spremaju u gradski muzej *Las Fallas*.

U vrijeme Fallasa održavaju se i koride, koje također privuku brojne turiste.

## Privreda

Valencijska luka - El Grao, je druga po prometu u Španjolskoj, iz nje se izvoze poljoprivredni proizvodi (riža, naranče, limuni, luk, vino) i 
industrijski proizvodi (namještaj, keramika, automobili, tekstil i artikli od metala).

Valencija je grad brodograđevne, prehrambene, tekstilne, metaurške, kemijske i duhanske industrije.

Za privredu grada sve je značajniji  turizam i sektor usluga.

## Gradovi pobratimi

## Reference
 
## Vanjske veze

* [''Ayuntamiento de Valencia''](http://www.valencia.es/ayuntamiento/home.nsf/(Portadas2)/%24first?opendocument&amp;lang=2)  
* ''Valencia''